# Ο Ορφέας και η Ευρυδίκη στον κάτω κόσμο

Σύμφωνα με την ελληνική μυθολογία, ο Ορφέας κατέβηκε στον Άδη για να φέρει ξανά στη ζωή τη σύζυγό του, Ευρυδίκη, που είχε πεθάνει από δάγκωμα φιδιού. Ο απαρηγόρητος Ορφέας κατέβηκε στον Άδη, όπου με το τραγούδι και τη λύρα του συγκίνησε τον Πλούτωνα και την Περσεφόνη, οι οποίοι του επέτρεψαν να οδηγήσει την Ευρυδίκη ξανά στον επάνω κόσμο. Υπήρχε, όμως, και ένας όρος: να μην κοιτάξει πίσω του, μέχρι να φτάσουν στον προορισμό τους. Ο Ορφέας, λοιπόν, ξεκίνησε μια δύσκολη διαδρομή μέσα από τον σκοτεινό Άδη. Ωστόσο, δεν άκουγε τα βήματα της Ευρυδίκης πίσω του. Καθώς πλησίαζαν στην έξοδο, η ανυπομονησία και η αμφιβολία κυρίευσαν τον Ορφέα. Φοβήθηκε ότι ίσως η Ευρυδίκη δεν τον ακολουθούσε και γύρισε το κεφάλι του για να κοιτάξει. Τότε, η Ευρυδίκη χάθηκε για πάντα, επιστρέφοντας στον κόσμο των νεκρών, ενώ ο Ορφέας επέστρεψε μόνος και απαρηγόρητος στον επάνω κόσμο.